[pic] | EUROOPA KOMISJON |

Brüssel 21.3.2011

KOM(2011) 137 lõplik

2008/0090 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele

SELETUSKIRI

1. Komisjon esitas 30. aprillil 2008 ettepaneku määruse (EÜ) nr 1049/2001 uuesti sõnastamise kohta[1]. Euroopa Parlament pani hääletusele raporti, mis sisaldas hulka muudatusettepanekuid, ent otsustas jätta hääletamata ettepanekuga kaasneva seadusandliku resolutsiooni üle. Seetõttu puudub Euroopa Parlamendi esimese lugemise seisukoht.

2. Pärast 2009. aasta juunis toimunud Euroopa Parlamendi valimisi jätkas parlamendi uus koosseis tööd seadusandliku ettepanekuga kooskõlas oma kodukorra artikliga 214. Mais 2010 saadeti Euroopa Parlamendis ringlusse muudetud raporti projekt. Euroopa Parlamendi põhiseaduskomisjon esitas oma arvamuse komisjoni ettepaneku kohta 30. novembril ja petitsioonikomisjon 1. detsembril 2010. Kodanikuvabaduste komisjon ei ole raporti projekti veel vastu võtnud. Euroopa Parlamendi esimese lugemise seisukoha vastuvõtmise kuupäev on seni kindlaks määramata.

3. Lissaboni leping jõustus 1. detsembril 2009. Üldsusele dokumentidele juurdepääsu võimaldamise õiguslik alus on nüüd Euroopa Liidu toimimise lepingu konsolideeritud versiooni artikli 15 lõige 3. Kõnealuse uue sättega laiendatakse üldsuse õigust pääseda juurde kõikide liidu institutsioonide, organite ja asutuste dokumentidele. Euroopa Kohtu, Euroopa Keskpanga ja Euroopa Investeerimispanga suhtes kohaldatakse seda sätet ainult siis, kui nad täidavad oma haldusülesandeid. Käesolevat määrust kohaldatakse vahetult ainult Euroopa Parlamendi, nõukogu ja komisjoni suhtes. Selle kohaldamisala on siiski laiendatud ka ametitele nende asutamisaktidesse lisatud erisätte kaudu. Lisaks sellele on hulk institutsioone ja organeid võtnud vabatahtlikult vastu õigusaktid, millega on reguleeritud juurdepääs nende dokumentidele ning mis on identsed või mis sarnanevad määrusega (EÜ) nr 1049/2001.

4. Komisjon võttis arvesse üldsuse dokumentidele juurdepääsu õiguse laienenud institutsioonilist kohaldamisala ja lisas 30. aprillil 2008 ettepaneku määruse (EÜ) nr 1049/2001 uuesti sõnastamise kohta oma teatisesse, milles käsitles Lissaboni lepingu jõustumise mõju käimasolevatele institutsioonidevahelistele otsustamismenetlustele[2]. Seetõttu said kaasseadusandjad lisada kõnealuse kohanduse uude aluslepingusse seadusandliku tavamenetluse käigus.

5. Lissaboni lepingu jõustumisest on möödas rohkem kui aasta, aga endiselt puudub väljavaade võtta vastu üldsuse dokumentidele juurdepääsu käsitlev uus määrus, millega asendatakse määrus (EÜ) nr 1049/2001. Euroopa Parlamendis ja nõukogus toimunud arutelud näitavad, et seisukohad määruse muutmise kohta on väga erinevad.

6. Ehkki enamik Euroopa Liidu institutsioone, organeid ja asutusi kohaldab määrust (EÜ) nr 1049/2001 või samalaadseid eeskirju praktikas vabatahtlikult, kehtib õiguslik kohustus laiendada dokumentidele juurdepääsu õigust kooskõlas aluslepinguga kõikidele nimetatud institutsioonidele, organitele ja asutustele.

7. Kuna enamik Euroopa Liidu institutsioone, organeid ja asutusi juba kohaldab määrust või samalaadseid eeskirju, võib kehtiva määruse institutsioonilist kohaldamisala laiendada neile kõigile, võttes arvesse aluslepinguga Euroopa Kohtu, Euroopa Keskpanga ja Euroopa Investeerimispanga suhtes kehtestatud piiranguid.

8. Seetõttu leiab komisjon, et määrust (EÜ) nr 1049/2001 tuleks viivitamata muuta, et laiendada selle institutsioonilist kohaldamisala vastavalt dokumentidele juurdepääsu võimaldamise uuele õiguslikule alusele, mis on sätestatud Euroopa Liidu toimimise lepingu artikli 15 lõikes 3. Kõnealune muudatus ei mõjuta määruse nr 1049/2001 uuesti sõnastamise käimasolevat menetlust, mida toimetatakse komisjoni 2008. aasta aprilli ettepaneku põhjal.

2008/0090 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 15 lõiget 3,

võttes arvesse Euroopa Komisjoni ettepanekut,

olles edastanud seadusandliku akti eelnõu riikide parlamentidele,

toimides seadusandliku tavamenetluse kohaselt

ning arvestades järgmist:

9. Üldpõhimõtted ja üldiste või erahuvidega põhjendatud piirangud, mis reguleerivad üldsuse õigust pääseda juurde dokumentidele, on sätestatud Euroopa Parlamendi ja nõukogu 30. mai 2001. aasta määruses (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele),[3] mis võeti vastu Euroopa Ühenduse asutamislepingu artikli 255 lõike 2 põhjal.

10. Kooskõlas kõnealuse artikliga reguleerib määrus (EÜ) nr 1049/2001 üldsuse juurdepääsu ainult Euroopa Parlamendi, nõukogu ja komisjoni dokumentidele.

11. Lissaboni lepingu jõustumise järel asendati Euroopa Ühenduse asutamislepingu artikkel 255 Euroopa Liidu toimimise lepingu artikli 15 lõikega 3.

12. Uue sättega nähakse ette, et igal liidu kodanikul ja igal füüsilisel või juriidilisel isikul, kes elab või kelle registrijärgne asukoht on mõnes liikmesriigis, on õigus pääseda juurde liidu institutsioonide, organite ja asutuste mis tahes andmekandjal säilitatavatele dokumentidele põhimõtete ning tingimuste alusel, mille seadusandja määrab kindlaks kooskõlas kõnealuse artikliga. Euroopa Kohtu, Euroopa Keskpanga ja Euroopa Investeerimispanga suhtes kohaldatakse üldsuse õigust pääseda juurde nende dokumentidele ainult siis, kui kõnealused institutsioonid täidavad oma haldusülesandeid.

13. Määrust (EÜ) nr 1049/2001 tuleks seetõttu vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1049/2001 muudetakse järgmiselt.

1. Artikli 1 punkt a asendatakse järgmiselt:

„a) määrata kindlaks põhimõtted, tingimused ning üldiste või erahuvidega põhjendatud piirangud, mis reguleerivad Euroopa Liidu toimimise lepingu artikli 15 lõikega 3 ettenähtud õigust pääseda juurde artikli 3 punktis c määratletud Euroopa Liidu institutsioonide dokumentidele sellisel viisil, et üldsusele oleks tagatud võimalikult laiaulatuslik juurdepääs kõnealustele dokumentidele;”.

2. Artikli 2 lõige 3 asendatakse järgmiselt:

„3. Käesolevat määrust kohaldatakse artikli 3 punktis c määratletud institutsiooni käsutuses olevate kõikide dokumentide suhtes, see tähendab institutsiooni koostatud ja talle saadetud ning tema valduses olevate dokumentide suhtes kõikides Euroopa Liidu tegevusvaldkondades. Euroopa Liidu Kohtu, Euroopa Keskpanga ja Euroopa Investeerimispanga suhtes kohaldatakse käesolevat määrust ainult siis, kui nad täidavad oma haldusülesandeid.”

3. Artiklisse 3 lisatakse punkt c:

„c) institutsioonid – Euroopa Liidu institutsioonid, organid, asutused ja ametid, sealhulgas Euroopa välisteenistus.”

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel Nõukogu nimel

president eesistuja

[1] KOM(2008) 229.

[2] KOM(2009) 665.

[3] EÜT L 145, 31.5.2001, lk 43.